Jessica Chastainová

Jessica Michelle Chastain (* 24. marec 1977, Sacramento, Kalifornia, USA) je americká filmová a televízna herečka, držiteľka ceny Academy Awards v kategórii Najlepšia herečka v hlavnej úlohe, za jej herecký výkon vo filme Očami Tammy Faye (2021).

Detstvo a mladosť 
Chastainová sa narodila v roku 1977 v meste Sacramento, v Kalifornií. Jej otec je rockový hudobník Michael Monasterio a matka je Jerri Renée Hastey, rodená Chastain. V období, kedy sa Chastainová narodila boli jej rodičia v tínedžerskom veku. S otcom nevyrastala. Má dve sestry a dvoch bratov. Jej sestra Juliet spáchala v roku 2003 samovraždu, po ťažkej drogovej závislosti.

Chastainová sa začala zaujímať o herectvo už v detstve. Pravidelne chodila na amatérske predstavenia s inými deťmi a seba samú považovala za ich riaditeľku. Ako študentka základnej školy El Camino v Sacramente bola skôr samotárkou a v škole moc nevynikala.

Neskôr navštevovala Sacramento City College v rokoch 1996 až 1997, počas ktorej bola členkou diskusného tímu inštitúcie.

V roku 1998 dokončila vysokoškolské vzdelanie s titulom bakalár výtvarných umení. Tiež sa zúčastnila konkurzu do Juilliard School v New Yorku, kde bola prijatá a získala štipendium financované hercom Robinom Williamsom.

Kariéra 
Po ukončení štúdia na Juilliard School, sa zúčastnila akcie pre študentov posledného ročníka v Los Angeles, kde ju televízny producent John Wells objavil. Následne sa presťahovala do Los Angeles a v roku 2004 sa objavila v mydlovej opere Dark Shadows ako Carolyn Stoddard.

V roku 2008 debutovala v dráme Jolene. Tento dánsky film, je založený na poviedke E.L.Doctorowovej, ktorá je inšpirovaná piesňou Dolly Parton, Jolene. Herecký výkon Chastainovej, bol pozitívne ocenený a na Medzinárodnom filmovom festivale v Seattli získala cenu za najlepšiu herečku.

V roku 2010 sa objavila v dramatickom filme Dlh. Vo filme si zahrala po boku herečky Helen Mirren. Mala tiež úlohu Mary Debenham, v epizóde televízneho seriálu Agatha Christie: Poirot.

Po boku herca Brada Pitta si zahrala vo filme Strom života, z roku 2011. V rovnakom roku hrala v oscarovom filme Čiernobiely svet, po boku herečiek Violy Davis, Octavie Spencer a Bryce Dallas Howard. Film jej priniesol doposiaľ najväčší herecký úspech. Vo filme sa predstavila ako Celia Foote, ctižiadostivá žena, ktorá v 60. rokoch minulého storočia rozvíja svoj priateľský vzťah s jej černošskou slúžkou, ktorú hrala Octavia Spencer. Za svoj herecký výkon získala svoju prvú nomináciu na Academy Awards.

Svoj hlas prepožičala jaguárovi v animovanom filme Madagascar 3 z roku 2012. Hrala tiež vo filme 30 minút po polnoci. Film vyšiel v roku 2012. Film sa zaoberá atentátom z 11. septembra 2001. Za svoj herecký výkon vo filme získala ocenenie Zlatý glóbus, nomináciu na Academy Award, BAFTA či SAG. Bola považovaná za novú verziu herečky Meryl Streep.

Prijala v roku 2013 úlohu v hororovom filme Mama. Kritik Richard Roeper jej herecký výkon považoval za dôkaz toho, že je jednou z najlepších herečiek svojej generácie. V rovnakom roku hrala postavu depresívnej ženy, ktorá zmizla od svojho manžela, ktorého hral herec James McAvoy. Film mal názov The Disappearance of Eleanor Rigby a mal tri verzie, z ktorých sa každá pozerá na situáciu z iného pohľadu.

V roku 2014, sa objavila vo filme Julie, na ktorého réžií sa podieľala herečka Liv Ullmannová. Účinkoval v sci-fi filme Interstellar. Tento film zarobil na celom svete vyše 675 miliónov dolárov. O rok neskôr, hrala v sci-fi filmoch Marťan a Purpurový vrch, kde za svoj herecký výkon získala ocenenie Saturn Awards. 

V roku 2017 hrala postavu Molly Bloom, ženu, ktorá prevádzkovala herne hazardných hier, za čo ju aj zatkla FBI vo filme Mollyina hra. V rovnakom roku prijala rolu Beverly Marsh, v druhej časti filmu To: Kapitola 2.

V roku 2020 stvárnila hlavnú postavu vo filme Ava: Bez súcitu. Na rok 2021 mal v pláne vyjsť film 355, v ktorom bude hrať po boku herečiek ako Diane Kruger, Penélope Cruz či Lupita Nyong'o. Nakoniec sa kvôli ochoreniu COVID-19 premiéra odložila a premiéru mal v roku 2022. Chastainová si zahrala hlavnú úlohu v životopisnom filme o Tammy Faye Bakker, s názvom Očami Tammy Faye. Vo filme sa objavila po boku herca Andrewa Garfielda a za svoj herecký výkon získala cenu Academy Awards. Za stvárnenie Tammy Faye, bola nominovaná na Zlatý glóbus v kategórii Najlepšia herečka a v rovnakom roku získala aj druhú nomináciu, tentokrát v kategórii Najlepšia herečka v minisérii alebo TV filme, za svoj herecký výkon v televíznom seriály Scény z manželského života, ktorý mal päť epizód. Chastainová stvárnila hlavnú úlohu po boku Oscara Isaaca.  

V októbri 2022 mal premiéru film Dobrá sestra, ktorý bol natočený na základe skutočných udalostí.

Súkromný život 
Chastainová patrí k herečkám, ktoré si veľmi prísne strážia svoje súkromie. Tiež má veľmi rada zvieratá, predovšetkým psy a je vegánkou. V roku 2017 sa vydala za taliana Giana Luca Passi de Preposuloa. V roku 2018 sa páru narodila dcéra (pomocou náhradného materstva) s ktorou žijú v New Yorku a neskôr sa im narodila aj druhá dcéra. Chastainová je feministka a často sa vyjadruje k diskriminácií žien v Hollywoode. V roku 2018 sa objavila spolu s niekoľkými herečkami v dokumentárnom diele This Changes Everything, ktorý hovoril o chudobnom zastúpení žien v hollywoodskych filmoch.

Podporuje tiež charitatívne organizácie, ktoré propagujú duševné zdravie. Patrí k najlepšie obliekaným ženám Hollywoodu.

Iné projekty

Zdroj 

Televízne herečky USA
Filmové herečky USA
Dabingové herečky USA
Divadelné herečky USA
Filmoví producenti USA
Feministky USA
Osobnosti zo Sacramenta (Kalifornia)
Absolventi Juilliard School
Držitelia Oscara
Držitelia ceny Zlatý glóbus
Držitelia Oscara za najlepší ženský herecký výkon v hlavnej úlohe
Držiteľky ceny Zlatý glóbus za najlepší ženský herecký výkon (dráma)